**Informácia k voľbe členov prvej Správnej rady ÚI SAV, v. v. i.**

Voľba členov správnej rady prebehne v rámci konania zhromaždenia pracovníkov ústavu, ktoré zvolá vedecká rada. Zhromaždenie, voľba i pohovor s nominovanými kandidátmi sa v dôsledku pandemickej situácie budú konať elektronickým spôsobom v utorok dňa 18. 1. 2022 o 10.00 hod. Vyhlásenie, príprava i konanie voľby sa riadi *Vzorovým volebným poriadkom na funkciu člena správnej rady verejnej výskumnej organizácie založenej Slovenskou akadémiou vied* (ďalej tiež „vzorový volebný poriadok“). V zmysle vzorového volebného poriadku VR zverejnila aktuálny zoznam oprávnených voličov, skontrolovala úplnosť a náležitosti materiálov, ktoré predložili kandidáti na funkciu člena správnej rady a splnenie požiadaviek kladených na kandidátov a zverejnila písomné predstavy kandidátov o pôsobení v správnej rade na intranete ústavu. Na základe tohto posúdenia VR oznamuje, že v stanovenej lehote sa prihlásili **štyria kandidáti** (uvedení v abecednom poradí):

Ing. Zoltán Balogh, PhD.

Doc. Ing. Ladislav Hluchý, PhD.

Ing. Marta Mášiková Paulinová

Mgr. Robert Sabo, PhD.

Voľbou sa obsadzujú **4 miesta** v päťčlennej správnej rade. Predsedom správnej rady je riaditeľ. Členstvo v správnej rade vzniká voľbou a funkčné obdobie členov správnej rady je päťročné. Člen správnej rady vykonáva túto funkciu bez nároku na odmenu. Správna rada

1. navrhuje zakladateľovi zmeny zakladacej listiny, zlúčenie, splynutie, rozdelenie verejnej výskumnej inštitúcie alebo jej zrušenie s likvidáciou,
2. vyjadruje sa k návrhu na zlúčenie, splynutie, rozdelenie verejnej výskumnej inštitúcie alebo jej zrušenie s likvidáciou,
3. vykonáva dohľad nad riadnym hospodárením,
4. schvaľuje

* vnútorné predpisy a ich zmeny po predchádzajúcich písomných vyjadreniach vedeckej rady a dozornej rady
* strednodobý výhľad financovania na tri až päť rokov a odpisový plán,
* uzatvorenie zmluvy o čerpaní úveru v prospech verejnej výskumnej inštitúcie, ak nejde o zmluvu, na ktorej uzatvorenie dáva predchádzajúci písomný súhlas dozorná rada alebo dozorná rada a zakladateľ,
* rozhoduje o ukončení projektu v rámci činností podľa § 2 ods.1, ak jeho uskutočňovanie nedosahuje ukazovatele určené správnou radou,
* podieľa sa na príprave a realizácii výberového konania na obsadenie funkcie riaditeľa spôsobom určeným podľa predpisu zakladateľa,
* vydáva rokovací poriadok správnej rady a
* plní iné úlohy podľa zákona o verejnej výskumnej inštitúcii, vnútorných predpisov verejnej výsk. inštitúcie alebo vnútorných predpisov zakladateľa podľa §38 ods. 1.

K voľbe možno pristúpiť, ak je splnená podmienka nadpolovičnej účasti oprávnených voličov.

**Model voľby prvej správnej rady** (podľa vzorového volebného poriadku)

Voľba sa uskutočňuje jedným hlasovaním o všetkých kandidátoch. Oprávnený volič môže hlasovať najviac za taký počet kandidátov, koľko miest v správnej rade sa obsadzuje; inak je volebný lístok neplatný. Kandidát je zvolený, ak získa vo svoj prospech nadpolovičnú väčšinu hlasov prítomných oprávnených voličov.

Ak sa volia viacerí členovia správnej rady, zvolení sú tí kandidáti, ktorí získajú nadpolovičnú väčšinu hlasov prítomných oprávnených voličov. Ak počet kandidátov, ktorí získajú nadpolovičnú väčšinu hlasov prítomných oprávnených voličov, je vyšší ako počet miest v správnej rade, ktorý sa obsadzuje, zvolení sú tí kandidáti, ktorí sa v poradí podľa počtu získaných hlasov umiestnia do miesta zodpovedajúceho počtu miest v správnej rade, ktorý sa obsadzuje. Ak:

1. žiadny kandidát nezíska nadpolovičnú väčšinu hlasov prítomných oprávnených voličov, po krátkej prestávke sa uskutoční nové kolo voľby medzi všetkými kandidátmi,
2. sa nepodarí obsadiť všetky miesta v správnej rady, ktoré sa obsadzujú, po krátkej prestávke sa uskutoční nové kolo voľby medzi zostávajúcimi kandidátmi,
3. sa na mieste v poradí podľa počtu získaných hlasov, ktoré inak zabezpečuje zvolenie, umiestni viacero kandidátov (získajú nadpolovičnú väčšinu hlasov a súčasne rovnaký počet hlasov), po krátkej prestávke sa uskutoční nové kolo voľby medzi týmito kandidátmi.

Ak sa nepodarí zvoliť počet kandidátov zodpovedajúci počtu miest členov správnej rady, ktorý sa obsadzuje, ani po troch kolách voľby (vrátane prvotného kola), vedecká rada vyhlási, že člena/členov správnej rady sa nepodarilo zvoliť.

**Voľbu bude riadiť volebná komisia v spolupráci s mandátovou komisiou. Voľba prebehne elektronicky pomocou systému ADoodle (Anonymous Doodle), ktorý sme už v minulosti úspešne použili pri iných voľbách. Systém zabezpečí tajnosť voľby. Každý prítomný oprávnený volič dostane od systému ADoodle mail s odkazom na elektronický hlasovací lístok. Na hlasovacom lístku vyjadrí podporu kandidátom zaškrtnutím štvorčeka pred menom kandidáta a potvrdí voľbu v dolnej časti hlasovacieho lístka.**

Návrh zloženia komisií:

**Mandátová komisia**: Ing. Miroslav Dobrucký, Mgr. Peter Weisenpacher, PhD., Ing. Jana Bečková

**Volebná komisia**: Ing. Lukáš Valášek, PhD., Ing. Ján Zelenka, PhD., Mgr. Martin Bobák, PhD.

**Prosím, zariaďte si svoje pracovné povinnosti tak, aby ste sa zhromaždenia, pohovoru s kandidátmi a voľby mohli zúčastniť a pomohli tak zabezpečiť bezproblémové kreovanie správnej rady ústavu. Ďakujem.**

V Bratislave, 13. 1. 2022 RNDr. Ján Glasa, CSc.

predseda vedeckej rady

Prílohy:

1. Orientačná forma hlasovacieho lístka
2. Program zhromaždenia zamestnancov ÚI SAV, v. v. i. k voľbe
3. Aktuálny menoslov oprávnených voličov v zmysle § 23 ods. 2 zákona o v. v. i. k voľbe členov prvej správnej rady ÚI SAV, v. v. i. konanej dňa 18. 1. 2022